钦定古今图书集成/明伦汇编/氏族典/第039卷 > 江日彩
## 钦定古今图书集成/明伦汇编/氏族典/第039卷 > 江日彩

按《泰宁县志》：“日彩，号完素，万历丁未进士。初令金谿，
浇风顿革。任满，升浙江道御史，首上疏言：‘释累臣，广
枚卜，纠贪横，远近望其丰采。按鹾河东，时，岁歉民乱，
幕府欲以兵戢之，彩力持不可，计歼渠魁，民安如故。
会计臣有兴言开矿，以疏请于朝，彩纠寝其事。辛酉
还朝，值广宁之陷，榆关告急，彩力荐袁崇焕，出守宁远，再挫敌锋。壬戌，奉命督辽饷，清核侵冒，疏斥蠹匿，
所莅肃然。时大狱烦兴，庙议腾沸，彩以资望讯。狱定、
“册立”、《梃击》、“红丸”三大案，群喙帖服。癸亥，以督饷功，晋
太仆寺少卿，寻病于京邸。易箦时，语不及私，唯以国
事为忧而已。按河东、山、陕、滇南等处，皆有德绩；民尸
祝之。